《送王君冕同年归长安》
元代·黄溍

昔忝膺荐送，被褐趋上京。蒙恩赐清问，汇进陪时英。

束带仕州县，暂为闾里荣。蹉跎二十年，来拂旧题名。

升沈久已判，存没复堪惊。忽逢王明府，话旧欣合并。

萧条逆旅中，书帙乱纵横。坐阅车马喧，澹焉若无营。

虽怀帝乡乐，不受世网婴。宠辱端可齐，去就一何轻。

空馀绨袍恋，犹轸故人情。予方徇微禄，未能返柴荆。

终然无补报，白发日夜生。如何同游处，饯此千里行。

度关秋风起，落木寒蝉鸣。相思阻良觌，恻怆何由平。

作者简介：黄溍（1277年11月27日—1357年10月18日），字晋卿，一字文潜，婺州路义乌（今浙江义乌）人，元代著名史官、文学家、书法家、画家。他文思敏捷，才华横溢，史识丰厚。一生著作颇丰，诗、词、文、赋及书法、绘画无所不精，与浦江的柳贯、临川的虞集、豫章的揭徯斯，被称为元代“儒林四杰”。他的门人宋濂、王袆、金涓、傅藻等皆有名于世。